## La Ciutat de les Arts i les Ciències acull un espectacle divulgatiu pel Dia de la Terra el 22 d’abril organitzat pels Premis Rei Jaume I

*** En l’activitat participa el grup de divulgadors científics de ‘Big Van Ciencia’ que faran diversos experiments**

La Ciutat de les Arts i les Ciències acull dimarts que ve 22 d’abril una activitat divulgativa organitzada pels Premis Rei Jaume I per a celebrar el Dia de la Terra. La cita serà a partir de les 18:00 hores en l’escenari del passeig nord en els exteriors del Museu de les Ciències i comptarà amb la participació del grup de divulgadors científics de ‘Big Van Ciencia’ que realitzaran diversos experiments.

L’espectacle seguirà una narrativa en la qual la ciència ens ajuda a comprendre els fenòmens climàtics i a enfrontar el problema del calfament global. Per a això, els dos personatges principals, dos científics dedicats a l’estudi del canvi climàtic, comptaran amb l’ajuda del públic per a il·lustrar diversos conceptes clau com és l’efecte de la combustió en l’emissió de CO₂ (es mostrarà com la crema de combustibles genera grans quantitats de diòxid de carboni) i l’impacte del CO₂ en el clima i els oceans (amb la neu carbònica, es demostrarà com una major concentració de CO₂ incrementa la retenció de calor, contribuint al calfament global).

L’empresa de divulgació científica, ‘Big Van Ciencia’, també explicarà l’acidificació dels oceans mitjançant la dissolució del CO₂ en aigua i la seua conversió en àcid carbònic. Tot això es durà a terme de manera interactiva, convidant voluntaris del públic a participar.

Així mateix, es voran les estratègies per a disminuir la quantitat de diòxid de carboni alliberat en l’atmosfera, des de la reducció de l’ús de combustibles fòssils fins al desenrotllament de biocombustibles a partir de residus orgànics, com el bioetanol. Finalment, també es parlarà sobre transport sostenible i es construirà i es llançaran coets ecològics juntament amb els assistents.

Fecha: 16/04/2025